Hvordan foregår hjemmebesøget efter fødslen?
Et hjemmebesøg er ammehjælp og vejledning i dine trygge omgivelser efter fødslen. De nybagte forældre vælger selv tidspunktet og behøver ikke pakke pusletaske, barnevogn, baby og sig selv for at komme ud ad døren og få hjælp. Jeg kommer til jer.
Man behøver heller ikke at stresse over at rydde op, bage boller eller stille kaffe frem. Jeg kommer for at hjælpe jer. Jeg har efterhånden været i mange hjem og forholder mig ikke til andet end jer. Det er heller ikke nødvendigt at forsøge at time barnet, så det er sultent eller holdes vågent. Jeg passer ind, og hvis baby sover i begyndelsen af mit besøg, så starter vi bare et andet sted. Det er aldrig et problem. Igen, jeg kommer for at hjælpe jer og sørger altid for at have god tid.
I løbet af et hjemmebesøg taler vi om eventuelle tidligere ammeforløb. Vi taler om den netop overståede fødsel, opstarten på amningen og hvordan du/I er nået dertil hvor I er nu. Når barnet melder sin sult, giver det mig mulighed for at blive konkret i min vejledning. Amning er et håndværk, som kræver viden og øvelse.
Efter hjemmebesøget er jeg som oftest i telefonisk kontakt med ”mine” familier og giver ikke slip før familierne er klar til det.